Doložka prednosti medzinárodnej zmluvy pred zákonmi 

1.	Gestor zmluvy: 
Ministerstvo dopravy, pôšt a telekomunikácii Slovenskej republiky
2.	Názov zmluvy: 
Dohoda medzi vládou Slovenskej republiky a vládou Českej republiky o vnútrozemskej plavbe (podpísaná dňa 5. septembra 2001 v Haagu).
3.	Účel a predmet zmluvy a jeho úprava v legislatíve Slovenskej republiky: 
Účelom dohody je vytvoriť právny rámec pre prevádzkovateľov vodnej dopravy obidvoch štátov pri vykonávaní plavby po vnútrozemských vodných cestách štátu druhej zmluvnej strany. Dohoda stanovuje oprávnenie plavidiel používať vodné cesty na území štátu druhej zmluvnej strany, vykonávanie prepravy osôb a tovarov v tranzitnej preprave, podmienky pri preprave treťou stranou a kabotáži. Dohoda sa zaoberá vzájomným uznávaním dokladov a listín týkajúcich sa plavidiel, prepravou nebezpečného tovaru, uznávaním rovnakého prístupu zmluvných strán pri poskytovaní prepravných práv a služieb týmto plavidlám, podmienkami pre zriaďovanie zastupiteľstiev na území štátu druhej zmluvnej strany, zásadami prevodu príjmov na územie svojho štátu, poskytovaním pomoci v prípade nepredvídateľných udalostí. Vnútroštátne právne predpisy analogicky upravujúce predmet dohody (Zákon č. 338/2000 Z.z. o vnútrozemskej plavbe a o zmene a doplnení niektorých zákonov (čl. 1, 3 až 6), Vyhláška č.22/2001 Z.z. ktorou sa  ustanovujú  podrobnosti o zaradení vodných ciest a ich jednotlivých úsekov do príslušných tried podľa klasifikácie európskych vodných ciest          (čl. 2), Zákon č. 238/2001 Z.z. Colný zákon v znení neskorších predpisov                                (čl. 7), Zákon č. 513/1991 Z.z. Obchodný zákonník v znení neskorších predpisov (čl. 8), Zákon č. 202/1995 Devízový zákon a zákon, ktorým sa dopĺňa zákon č. SNR č.372/1990 Zb. o priestupkoch v znení neskorších predpisov (čl. 9), Zákon č. 381/1997 Z.z. o cestových dokladoch (čl. 10), Oznámenie č. 177/2001 Z.z. o podpísaní Zmluvy medzi Slovenskou republikou a Českou republikou o poskytovaní a úhrade zdravotnej starostlivosti (čl. 11).

4.	Priama úprava práv alebo povinností fyzických osôb alebo právnických osôb:
Dohoda upravuje práva alebo povinnosti fyzických osôb alebo právnických osôb v článkoch 2, 3, 6, 7, 8,  10, 11 a 12.

5.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Dohoda medzi vládou Slovenskej republiky a vládou Českej republiky o vnútrozemskej plavbe je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb, preto sa po jej podpise vyžaduje súhlas Národnej rady Slovenskej republiky. 

6.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Dohoda medzi vládou Slovenskej republiky a vládou Českej republiky o vnútrozemskej plavbe priamo zakladá práva alebo povinnosti fyzických osôb alebo právnických osôb, a z toho dôvodu má prednosť pred zákonmi. Ustanovenia jednotlivých článkov dohody sú v súlade s vnútroštátnymi právnymi predpismi Slovenskej republiky. 

7.	Dopady prijatia medzinárodnej zmluvy, ktorá má prednosť pred zákonmi na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácia z dôvodu duplicity):
Na vykonávanie tejto medzinárodnej zmluvy nie je potrebné zrušiť ani prijať žiadny právny predpis. Dohoda sa týka týchto zákonov: 
Zákon č. 338/2000 Z.z. o vnútrozemskej plavbe a o zmene a doplnení niektorých zákonov, Vyhláška č.22/2001 Z.z. ktorou sa  ustanovujú  podrobnosti o zaradení vodných ciest a ich jednotlivých úsekov do príslušných tried podľa klasifikácie európskych vodných ciest, Zákon č. 238/2001 Z.z. Colný zákon v znení neskorších predpisov, Zákon č. 513/1991 Z.z. Obchodný zákonník v znení neskorších predpisov, Zákon č. 202/1995 Devízový zákon a zákon, ktorým sa dopĺňa zákon č. SNR č.372/1990 Zb. o priestupkoch v znení neskorších predpisov, Zákon č. 381/1997 Z.z. o cestových dokladoch, Oznámenie č. 177/2001 Z.z. o podpísaní Zmluvy medzi Slovenskou republikou a Českou republikou o poskytovaní a úhrade zdravotnej starostlivosti.